กองทุนรวมโตแซงก่อนวิกฤต ผู้ฝากเงินแห่ซบหนุนเอ็นเอวีพุ่ง
โพสต์ทูเดย์ &#8212; เอ็มเอฟซีชี้กองทุนรวมกู้สินทรัพย์ที่หายไปจากช่วงวิกฤตสำเร็จ นักลงทุนเงินฝากแห่ซบหนุนเอ็นเอวีโตแซงก่อนวิกฤตแล้ว
24 ก.ย. 2552

โพสต์ทูเดย์ — เอ็มเอฟซีชี้กองทุนรวมกู้สินทรัพย์ที่หายไปจากช่วงวิกฤตสำเร็จ นักลงทุนเงินฝากแห่ซบหนุนเอ็นเอวีโตแซงก่อนวิกฤตแล้ว 
นายพิชิต อัคราทิตย์ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า วิกฤตเศรษฐกิจในช่วงที่ผ่านมาส่งผลบวกต่ออุตสาหกรรมกองทุนรวมอย่างมีนัยสำคัญ โดยปัจจุบันพบว่ามูลค่าทรัพย์สินสุทธิ (เอ็นเอวี) ของกองทุนรวมทั้งระบบมีอัตราการเพิ่มขึ้นสูงกว่าช่วงก่อนเกิดวิกฤต ณ สิ้นเดือนก.ค. 2551 อยู่ที่ 1.63 ล้านล้านบาท เพิ่มขึ้น 1.2 แสนล้านบาท มาอยู่ที่ 1.75 ล้านล้านบาท ณ สิ้นเดือนก.ค. 2552 
“แม้ช่วงแรกที่เกิดวิกฤตโลก เอ็นเอวีของกองทุนรวมทั้งระบบจากเดือนส.ค.-พ.ย. 2551 ลดลง 1.3 แสนล้านล้านบาท หรือ 8% จาก 1.63 ล้านล้านบาท มาอยู่ที่ 1.5 ล้านล้านบาท แต่ก็สามารถฟื้นตัวกลับสู่ภาวะปกติเดิมได้ภายใน 4 เดือนหลังจากนั้น และเพิ่มขึ้นต่อเนื่องจนเอ็นเอวีขึ้นจากจุดต่ำสุดจำนวน 2.5 แสนล้านล้านบาท หรือ 17% จนถึงสิ้นก.ค. 2552” นายพิชิต กล่าว
สาเหตุของการเพิ่มขึ้นของเอ็นเอวีเป็นผลจากการโยกเงินของนักลงทุนเพื่อหนีความเสี่ยง รวมถึงการโยกเงินจากเงินฝาก เพื่อหาผลตอบแทนที่มากขึ้นและไม่เสี่ยงมากนัก ซึ่งการเปลี่ยนแปลงดังกล่าวสะท้อนให้เห็นว่าโครงสร้างของระบบสถาบันการเงินในฝั่งของผู้ออมและผู้ลงทุนเปลี่ยนแปลงไป โดยมีโครงสร้างของกองทุนรวมเข้ามาทำหน้าที่แทนธนาคารพาณิชย์มากขึ้น
“กองทุนรวมกลายเป็นทางเลือกที่ได้รับความนิยมจากนักลงทุนมากขึ้น ทำให้ปัจจุบันมีสัดส่วนเอ็นเอวีต่อเงินฝากเพิ่มสูงขึ้นจาก 19.69% ณ เดือนม.ค. 2550 มาอยู่ที่ 27.80% ณ สิ้นเดือนก.ค. 2552 และแนวโน้มคาดว่าจะสูงถึง 28.8% ณ สิ้นปี 2553” นายพิชิต กล่าว
นอกจากนี้ คาดว่าเอ็นเอวีกองทุนรวมสิ้นปี 2553 จะอยู่ที่ 1.82 ล้านล้านบาท อยู่ที่ 1.82 ล้านล้านบาท หรือเติบโต 3.73% จากปัจจุบันที่ 1.75 ล้านล้านบาท
 “แม้ช่วงแรกที่เกิดวิกฤตโลกทำให้เอ็นเอวีของกองทุนรวมทั้งระบบจากเดือนส.ค.-พ.ย.2551 ลดลง 1.3 แสนล้านล้านบาท หรือ 8% จาก 1.63 ล้านล้านบาทมาอยู่ที่ 1.5 ล้านล้านบาท แต่ก็สามารถฟื้นตัวกลับสู่ภาวะปกติเดิมได้ภายใน 4 เดือนหลังจากนั้นและยังขึ้นสูงกว่าช่วงก่อนเกิดวิกกฤตในเดือนส.ค.2551 ถึง 1.2 แสนล้านบาทจากช่วงก่อนเกิดวิกฤตเมื่อเดือนส.ค.2552เสียอีก”นายพิชิต กล่าว
สำหรับผลกระทบของตลาดทุนจากวิกฤตที่เกิดขึ้น พบว่าปัจจุบันเงินทุนเริ่มไหลกลับเข้ามาลงทุนมากขึ้น ทำให้มูลค่าตลาด (มาร์เก็ตแคป) ขยับเพิ่มขึ้นเป็น 5.2 ล้านล้านบาทแล้ว หลังจากลดลงไปต่ำสุดที่ 3.1 ล้านล้านบาท จากมาร์เก็ตแคปเดิม 6.4 ล้านล้านบาท โดยการเพิ่มขึ้นดังกล่าวคิดเป็น 2 ใน 3 ของมาร์เก็ตแคปเดิม และเหลืออีก 1 ใน 3 หรือประมาณ 1.2 ล้านล้านบาทเท่านั้น มาร์เก็ตแคปของตลาดหุ้นไทยจึงจะกลับมาอยู่ในระดับเดิมได้
อย่างไรก็ตาม คาดว่าดัชนีหุ้นไทยมีโอกาสที่จะปรับตัวเพิ่มขึ้น เพราะนักลงทุนต่างชาติเริ่มรับความเสี่ยงได้มากขึ้น และหันกลับเข้ามาลงทุนในตลาดหุ้น โดยเม็ดเงินของนักลงทุนต่างชาติไหลกลับเข้ามาลงทุนหุ้นไทยแล้ว 4 หมื่นล้านบาท หรือคิดเป็น 20% ของเม็ดเงินของต่างชาติที่ไหลออกไปตอนเกิดเหตุการณ์ภาวะวิกฤตประมาณ 2 แสนล้านบาท ซึ่งยังถือว่ามีเม็ดเงินของต่างชาติที่ไหลกลับเข้ามาไม่มากนัก
สำหรับการทำธุรกิจของบลจ. ในปัจจุบันมองว่าการกำกับดูแลสถาบันการเงินของภาครัฐ ยังไม่มีความเท่าเทียมและเป็นธรรมในแง่ของการแข่งขัน โดยเฉพาะในธุรกิจกองทุนรวม ซึ่งขณะนี้จำกัดอยู่เพียงอุตสาห กรรมนี้เท่านั้น ขณะที่สถาบันการเงินอื่นๆ สามารถประกอบธุรกิจอื่นได้
นอกจากนี้ ยังสนับสนุนให้มีการเปิดเสรีในด้านผลิตภัณฑ์ทางการลงทุนใหม่ๆ เพื่อเปิดโอกาสให้นักลงทุนมีทางเลือกมากขึ้น